Okresná prokuratúra Prešov 
Masarykova 16, 080 97 Prešov

Číslo: 1 Pv 196/14/7707	Prešov, 08.09.2015 
EEČ : 2-58-500-2015

U Z N E S E N I E

Trestná vec:	obv. XXXXX 
Trestný čin:	Zločin Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov
Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov 

Rozhodol: 	prokurátor Okresnej prokuratúry Prešov 

Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného  
XXXXX, rodné číslo: XXXXX
	dátum narodenia: XXXXX
	miesto narodenia: XXXXX 
	rodné priezvisko: XXXXX
	trvalé bydlisko: XXXXX XXXXX
	väzba: nie
ktorý je trestne stíhaný pre trestný čin:
- Zločin Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov
- Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov 

na tom skutkovom základe, že:

1., ako zodpovedný zástupca spoločnosti XXXXX XXXXX, IČO : XXXXX, zrazil z miezd zamestnancov tejto spoločnosti 

- v mesiacoch 12/2012 a 02-12/2013 príspevok na nemocenské poistenie a dôchodkové zabezpečenie, ktorý neodviedol vo výške 1.827,87 EUR Sociálnej poisťovni,  
- v mesiacoch 12/2012, 01/2013 a 04/2013 až 02/2014 poistné na verejné zdravotné poistenie, ktorý neodviedol vo výške 629,02 EUR Všeobecnej zdravotnej poisťovni, a.s., 
- v mesiacoch 09/2012, 11/2012 a 05-12/2013 poistné na verejné zdravotné poistenie, ktorý neodviedol vo výške 163,89 EUR zdravotnej poisťovni Dôvera, a.s., 
- v roku 2012 a 2013 daň zo závislej činnosti a funkčných požitkov, ktorú neodviedol vo výške 376,57 EUR Daňovému úradu Prešov

čím takto v úmysle zadovážiť sebe alebo inému neoprávnený prospech neodviedol vyššie uvedeným inštitúciám v období od 09/2012 do 04/2014 z celkovej dlžnej sumy 3.725,95 EUR sumu 2.997,35 EUR, na ktorej úhradu mal dostatok finančných prostriedkov

2., ako zodpovedný zástupca spoločnosti XXXXX XXXXX, IČO : XXXXX nezaplatil 

- v mesiacoch 12/2012 a 02-12/2013 príspevok na nemocenské poistenie a dôchodkové zabezpečenie vo výške 4.901,23 EUR Sociálnej poisťovni,  
- v mesiacoch 12/2012, 01/2013 a 04/2013 až 02/2014 poistné na verejné zdravotné poistenie vo výške 1.670,15 EUR Všeobecnej zdravotnej poisťovni, a.s., 
- v mesiacoch 09/2012, 11/2012 a 05-12/2013 poistné na verejné zdravotné poistenie vo výške 409,82 EUR zdravotnej poisťovni Dôvera, a.s., 

čím takto nezaplatil vyššie uvedeným inštitúciám v období od 09/2012 do 02/2014 z celkovej dlžnej sumy 7.378,04 EUR sumu 6.981,20 EUR, na ktorej úhradu mal dostatok finančných prostriedkov;

lebo zanikla trestnosť činu  
 
Odôvodnenie:
	Vyšetrovateľ Odboru kriminálnej polície OR PZ Prešov dňa XXXXX uznesením sp. zn. ORP-XXXXX/3-VYS-PO-XXXXX rozhodol o stíhaní XXXXX pre skutky právne kvalifikované ako zločin neodvedenia dane a poistného podľa § 277 ods. 1,2 písm. b) Tr. zákona a prečin nezaplatenia dane a poistného podľa § 278 ods. 1 Tr. zákona, ktoré mal spáchať tak, ako je to uvedené vo výrokovej časti tohto uznesenia. 

	V priebehu vyšetrovania obvinený vypovedal, že odmieta obvinenie, aj keď uznáva, že tam je dlh, ale situácia v spoločnosti nebola najlepšia. Dlhy vznikli v dôsledku výpovede dodávok tovaru od dodávateľa, ako aj v dôsledku zmlúv s obchodnými reťazcami, pričom sa snažil konať tak, aby zachránil činnosť spoločnosti a za tým účelom aj do nej vložil peniaze. Záväzky voči zamestnancom boli vyrovnané v celom rozsahu, s inštitúciami sa snažili komunikovať o tom. Neskôr prostredníctvom obhajcu predložil doklady a potvrdenia o úhradách súm, ktoré boli predmetom obvinenia. Konkrétne dňa 22. mája 2015 boli uhradené sumy 1.670,15 EUR a 629,02 EUR v hotovosti do pokladne vo Všeobecnej zdravotnej poisťovni, dňa 21. mája 2015 bola v hotovosti uhradená suma 6.729,10 EUR do pokladne Sociálnej poisťovne, dňa 25. mája 2015 boli uskutočnené prevody súm 84,94 EUR, 78,95 EUR, 212,39 EUR a 197,43 EUR zdravotnej poisťovni Dôvera a dňa 28. mája 2015 sumy 293,23 EUR a 83,34 EUR Daňovému úradu Prešov.

	Jednotlivé úhrady dlžných súm sú zrejmé aj z fotokópií bankových hromadných príkazov na úhradu, pokladničných dokladov a zo správ jednotlivých odvodových inštitúcií. Všeobecná zdravotná poisťovňa v správe zo dňa 27. mája 2015 potvrdila úhradu sumy uvedenej v uznesení o vznesení obvinenia dňa 22. mája 2015, rovnako aj Daňový úrad Prešov v správe z 15. júna 2015 potvrdil úhradu podľa uznesenia o vznesení obvinenia. Zdravotná poisťovňa Dôvera v správe zo dňa 18. júna 2015 potvrdila úhradu dlžného poistného viacerými splátkami dňa 25. mája 2015 v celkovej výške, aká bola uvedená v uznesení o stíhaní obvineného. Sociálna poisťovňa v správe zo dňa 22. mája 2015 potvrdila, že za obdobie uvedené v uznesení o stíhaní bolo dlžné poistné uhradené dňa 21. mája 2015 (oboznámenie s výsledkami vyšetrovania bolo 19. augusta 2015). 

Z odpisu registra trestov obv. XXXXX vyplýva, že menovaný tam nemá žiaden záznam. Lustráciami v príslušných evidenciách nebolo zistené žiadne iné postihnutie obvineného za obdobné konanie.

	Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Podľa § 86 ods. 1 písm. e) Tr. zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Podľa § 86 ods. 2 Tr. zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Keďže bolo nepochybne preukázané, že obv. XXXXX vyrovnal svoje nedoplatky voči odvodovým inštitúciám v plnej výške podľa uznesenia o stíhaní, čím zanikla trestnosť činu, pre ktorý bol stíhaný, bolo potrebné, aj vzhľadom na nezistenie skutočností, ktoré by neumožňovali vysloviť záver o zániku trestnosti z dôvodu predchádzajúceho odsúdenia alebo stíhania obvineného za rovnaký trestný čin, trestné stíhanie proti nemu zastaviť.

Poučenie:
Proti tomuto uzneseniu sťažnosť  je prípustná do troch dní odo dňa jeho oznámenia na tunajšiu prokuratúru, o sťažnosti rozhodne Krajská prokuratúra v Prešove. Sťažnosť má odkladný účinok.  

	JUDr. Michal Barnišin 
	 prokurátor